У складу са одредбама члана 15. Статута Српског биолошког друштва, на електронској седници Управног одбора одржаној дана 13. марта 2019. године у Београду, усвојен је

**ПРАВИЛНИК О РАДУ ПОДРУЖНИЦА српског биолошког ДРУШТВА**

**I ОПШТЕ ОДРЕДБЕ**

**Члан 1.**

(1) Подружница Српског биолошког друштва (у даљем тексту: Друштво) је струковно удружење наставника и професора биологије, биолога и осталих који се баве биолошким наукама, основано на територији једног или више округа Републике Србије, према принципу организације школских управа. Чланови подружнице су сва лица предвиђена Статутом Друштва.

(2) Подружница Друштва нема статус правног лица и своје активности обавља у оквиру Друштва.

**Члан 2.**

**Оснивање, назив и седиште подружнице Друштва**

(1) Подружнице се оснивају на оснивачкој скупштини подружнице. Записник о оснивању подружнице (са приступницама свих чланова који су учествовали у оснивачкој скупштини и предлозима за органе подружнице) доставља се Председнику Друштва (Студентски трг 3, Београд), који о томе обавештава Управни одбор Друштва или Управном одбору Друштва.

(2) Назив подружнице Друштва је: подружница Српског биолошког друштва (име округа).

(3) Седиште подружнице Друштва је у граду у коме се налази седиште школске управе.

**II ЦИЉЕВИ И ЗАДАЦИ**

**Члан 3.**

Делатност подружница Друштва се састоји у:

1) бављењу питањима наставе биологије у основним и средњим школама на територији подружнице и унапређивања те наставе;

2) развоју школских лабораторија и помоћи у коришћењу огледа у настави биологије;

3) организовању школских, општинских и регионалних такмичења из биологије;

4) бављењу питањима популаризације биологије и организацији активности промоције биологије;

5) откривању, неговању и развијању обдарених младих биолога и талетованих ученика кроз разне видове ваннаставних активности (летње и зимске школе, циклусе предавања и сл.);

6) иницирању и организацији стручних састанака, са посебним освртом на организацију регионалних семинара за наставнике биологије са циљем њиховог перманентног образовања; 7) учествовању и руковођењу регионалним пројектима везаним за образовање и популаризацију биологије;

8) предлагању стручњака за комисије и друга радна тела која се баве питањима образовања у области биологије у оквиру Друштва;

9) сталном праћењу и помоћи у очувању књижног фонда и часописа из области биологије у библиотекама на територији подружнице;

10) сарадњи са другим образовним институцијама и друштвима на датој територији која се баве питањима из области биологије и сродних наука;

11) активној сарадњи са синдикатима, коморама и сличним удружењима просветних радника, као и са студентским и ученичким организацијама.

**III ЧЛАНСТВО У ПОДРУЖНИЦИ ДРУШТВА**

**Члан 4.**

(1) Подружница Друштва води евиденцију о својим члановима и о томе обавештава председника и Управни одбор Друштва.

(2) Висину и начин уплаћивања чланарине одређује Управни одбор Друштва и о томе обавештава чланове преко званичног сајта.

**Члан 5.**

**Права, дужности и обавезе чланова подружнице**

(1) Чланови подружнице Друштва имају једнака права, дужности и обавезе:

1) да непосредно учествују у одлучивању у оквиру органа подружнице Друштва;

2) да бирају и буду бирани у органе подружнице Друштва;

3) да буду благовремено и потпуно информисани о раду и активностима подружнице Друштва и њених органа;

4) да учествују, у складу са интересовањем, у активностима подружнице Друштва;

5) да редовно плаћају чланарину.

**IV ОРГАНИ УПРАВЉАЊА ПОДРУЖНИЦЕ ДРУШТВА**

**Члан 6.**

(1) Oргани подружница Друштва су:

1) Скупштина;

2) Председник;

(2) Председник подружнице Друштва се бира са мандатом од четири године.

(3) Члан Друштва може бити биран на исту функцију у орган подружнице Друштва највише два пута узастопно.

(4) Подружница може формирати и друге органе и радна тела у складу са овим Правилником.

**СКУПШТИНА ПОДРУЖНИЦЕ ДРУШТВА**

**Члан 7**.

(1) Највиши орган управљања у подружници Друштва је Скупштина подружнице Друштва.

(2) Скупштину подружнице Друштва чине сви чланови Друштва у датом округу који су уплатили чланарину за дату годину.

**Члан 8.**

**Заседања Скупштине подружнице**

(1) Скупштина подружнице се одржава према програму рада и потребама подружнице Друштва, а најмање једанпут годишње.

(2) Ванредна седница Скупштине подружнице се може сазвати на иницијативу најмање трећине чланова подружнице. Иницијатива се подноси у писаном облику и у њој се морају навести питања чије се разматрање предлаже. Ванредну седницу Скупштине подружнице сазива председник подружнице.

(3) Ванредна седница Скупштине подружнице мора се одржати најкасније у року од 30 дана од дана подношења захтева за њено сазивање и мора бити најављена минимално 7 дана раније.

(4) Ванредну седницу Скупштине подружнице може сазвати и председник Друштва уколико је нарушен Статут Друштва или Правилник о раду подружница Друштва.

(5) Редовну Скупштину подружнице сазива председник подружнице обавештењем о месту и времену одржавања седнице и предлогу дневног реда. У његовом одсуству, Скупштину сазива лице кога овласти председник подружнице Друштва или председник Друштва.

(6) Скупштином председава председник подружнице Друштва, а у његовом одсуству лице кога овласти председник подружнице Друштва или председник Друштва.

**Члан 9.**

**Надлежност Скупштине подружнице**

(1) Скупштина подружнице врши следеће послове:

1) доноси план и програм рада подружнице;

2) усваја опште акте подружнице;

3) предлаже избор и разрешење председника подружнице Друштва;

4) разматра и усваја, најмање једном годишње, извештај председника подружнице Друштва;

5) предлаже представнике подружнице Друштва у разним телима;

6) обавља и друге послове који проистичу из Статута Друштва и Закона.

**Члан 10.**

**Одлучивање**

(1) Скупштина подружнице пуноправно одлучује ако је присутно више од половине чланова Скупштине.

(2) Одлуке на Скупштини се доносе већином гласова присутних чланова.

(3) Гласање на Скупштини подружнице је јавно, ако се Скупштина не изјасни другачије.

(4) Уколико Скупштини подружнице не присуствује већина чланова, како је то предвиђено овим Правилником, Скупштина се одлаже и заказује нова са истим дневним редом. Она се одржава у року не краћем од 30 и не дужем од 60 дана.

**Члан 11.**

(1) За решење одређених питања из своје надлежности Скупштина подружнице може да образује радна тела, комисије и савете.

(2) Одлуком о формирању тела из претходног става утврђују се састав, мандат, задаци, начин рада и одлучивања као и друга питања у вези избора и рада ових тела.

**ПРЕДСЕДНИК ПОДРУЖНИЦЕ ДРУШТВА**

**Члан 12.**

(1) Председник подружнице Друштва непосредно руководи радом подружнице и заступа подружницу у комуникацији са органима Друштва.

(2) Предлаже га Скупштина подружнице Друштва, а бира Управни одбор Друштва.

**Члан 13.**

**Предлагање председника подружнице**

(1) Предлагање председника се врши на Скупштини подружнице.

(2) Предлог кандидата за председника подружнице Друштва је пуноважан ако је за њега гласало више од половине чланова Скупштине подружнице.

(3) У случају да има више од два кандидата и ако ниједан кандидат у првом кругу гласања не добије потребну већину, у други круг гласања улазе два кандидата са највише освојених гласова.

(4) Уколико и у другом кругу ниједан од кандидата не добије потребну већину, поступак гласања се понавља за кандидата који је у другом кругу добио већи број гласова.

(5) Ако и тада председник не буде изабран, поступак се понавља на новој седници Скупштине подружнице, која се припрема по истој процедури и мора се одржати у року који није краћи од 3, нити дужи од 6 месеци. Кандидати који нису добили потребну већину у првом циклусу избора немају право да се кандидују у поновном поступку.

(6) У периоду до избора председника подружнице Друштва његову функцију врши в.д. председника подружнице кога поставља Управни одбор Друштва.

**Члан 14.**

**Надлежност председника подружнице Друштва**

(1) Председник подружнице Друштва врши следеће послове:

1) одговара за законитост рада и материјално-финансијско пословање подружнице;

2) представља и заступа подружницу Друшва у комуникацији са органима Друштва и пред трећим лицима;

3) непосредно спроводи одлуке, закључке и препоруке органа Друштва;

4) координира рад свих органа подружнице Друштва;

5) поверава посебне послове појединим члановима подружнице Друштва;

6) остварује сарадњу са сродним удружењима и организацијама у округу;

7) решава у првом степену о молбама, примедбама и жалбама чланова подружнице Друштва;

8) врши и друге послове који проистичу из Статута Друштва и Закона.

**Члан 15.**

**Престанак мандата председника подружнице Друштва пре истека рока на који је изабран**

(1) Председнику подружнице Друштва мандат може престати пре истека времена на које је биран у случају оставке или опозива.

(2) Одлуку о прихватању оставке усваја Управни одбор Друштва и у таквом случају Управни одбор бира в.д. председника подружнице Друштва. Мандат в.д. председника подружнице траје до прве наредне седнице Скупштине подружнице Друштва, на којој се врши избор новог председника подружнице Друштва.

(3) Иницијативу за опозив може покренути најмање трећина чланова Скупштине подружнице у писменој форми или Управни одбор Друштва.

(4) Предлог одлуке о опозиву доноси Скупштина подружнице Друштва, а одлуку доноси Управни одбор Друштва.

**V ФИНАНСИРАЊЕ РАДА ПОДРУЖНИЦЕ ДРУШТВА**

**Члан 16.**

(1) Подружница Друштва може прибављати средства и од реализације пројеката, добровољних прилога, донација и поклона, финансијских субвенција и на други законом дозвољен начин, уз претодну сагласност Управног одбора Друштва.

(2) Наведена средства се уплаћују на текући рачун Друштва. Подружница има право самосталног располагања са максимално 90 % ових средстава.

**VI ЈАВНОСТ РАДА**

**Члан 17.**

(1) Рад подружнице Друштва је јаван.

(2) Председник подружнице Друштва се стара о редовном обавештавању чланства и јавности о раду и активностима подружнице Друштва.

(3) Обавештења представницима медија - штампе, радија и телевизије, може давати председник подружнице Друштва или члан подружнице уколико је претходно за то овлашћен од стране председника Друштва и Управног одбора Друштва.

**VII ЗАВРШНЕ ОДРЕДБЕ**

**Члан 18.**

(1) На сва питања која нису регулисана овим Правилником непосредно ће се примењивати одредбе Статута Друштва и Закона о удружењима;

(2) Подружнице Друштва имају рок од шест месеци од дана оснивања подружнице за доношење свог статута и других правних аката у складу са овим Правилником и Статутом Друштва.

(3) О престанку рада подружнице одлучује Управни одбор Друштва када утврди да више не постоје услови за њен успешан рад или када подружница не остварује циљеве и задатке Друштва.

(4) Престанком рада подружнице целокупна имовина подружнице припада Друштву.

Београд, 13. март 2019. године

Др Душко Благојевић

Председник Управног одбора Друштва